**Poznáme ocenených fotografov v celoslovenskom Bienále divadelnej fotografie 2024**

**/Bratislava, 30. október 2024/ Celoslovenské Bienále divadelnej fotografie 2024 pozná svojich víťazov. Súťaž vyhlasuje Divadelný ústav každé dva roky. Slávnostné vyhodnotenie sa uskutočnilo v priestoroch Slovenského národného divadla a bolo spojené s vernisážou výstavy prihlásených fotografií. Do 6. ročníka súťaže svoje diela prihlásilo 17 fotografiek a fotografov.**

V poradí už trojnásobným **laureátom ocenenia Grand Prix Bienále divadelnej fotografie** sa v roku 2024 stal **Robert Tappert** za sériu inscenačných fotografií *Pes na ceste* (Pavel Vilikovský, Slovenské národné divadlo, Bratislava, 2024).

„Robert Tappert má k divadlu blízko a je to vidieť aj na jeho fotografiách. Vie zachytiť podstatné okamihy divadelnej inscenácie a rovnako aj výrazné herecké gestá. Jeho inscenačné fotografie tak expresívne vypovedajú nielen o atmosfére, ale aj o samotnom diele,“ uviedla o najúspešnejších dielach tohto ročníka riaditeľka Divadelného ústavu Vladislava Fekete.

**Druhé miesto získal** **Joseph Marčinský** za fotografiu zo série portrétnych fotografií *Maestro Juraj Steiner.* **Na treťom mieste sa umiestnil** **Igor Stančík** za sériu inscenačných fotografií *História istého násilia* (podľa románu Édouarda Louisa *Histoire de la violence*, Divadlo LUDUS, Bratislava, 2023).

**Študentskú cenu získala Karolína Korimová** za fotografiu zo série inscenačných fotografií *Embodying the Monster* (autorská monodráma inšpirovaná románom *Frankenstein, čiže Moderný Prometeus* od Mary Shelleyovej, Divadlo LAB, Bratislava, 2024).

„Víťaznú fotografiu hodnotiaca komisia označila za najvýraznejšiu v študentskej kategórii. Autorke sa v kompozícii jedného z obrazov podarilo prepojiť priestor, gesto a dramatický výraz,“ dodala V. Fekete.

Členmi a členkami hodnotiacej komisie BDF 2024 boli predsedníčka komisie a pedagogička Jana Ilková z Katedry fotografie a nových médií Vysokej školy výtvarných umení v Bratislave, fotografka a šéfredaktorka Fotonovín Stredoeurópskeho domu fotografie Zuzana Pustaiová, vedúci Institutu umění – Divadelního ústavu v Prahe a spoluzakladateľ českého Bienále divadelní fotografie Ondřej Svoboda, vedúca Centra výskumu divadla v Divadelnom ústave Dária Fojtíková Fehérová a riaditeľka Divadelného ústavu Vladislava Fekete.

Mená najúspešnejších divadelných fotografov sme sa dozvedeli počas slávnostného vyhodnotenia spojeného s vernisážou výstavy výberu z prihlásených diel, ktorá sa realizuje v spolupráci so Slovenským národným divadlom. Vo foyer Činohry SND si ju verejnosť môže pozrieť počas celého novembra, a to vždy polhodinu pred každým predstavením.

6. ročník súťaže Bienále divadelnej fotografie 2024 vyhlásil a organizuje Divadelný ústav, partnerom súťaže je Katedra fotografie a nových médií Vysokej školy výtvarných umení v Bratislave. Bienále je súťažné, absolútny víťaz a držiteľ Grand Prix získava od Divadelného ústavu samostatnú výstavu honorovanú sumou 1 000 eur. Ďalšie ceny pre víťazov do súťaže venovali partneri vyhlásenia výsledkov Bienále divadelnej fotografie 2024, ktorými sú časopis *FOTO*,štúdio pre tlač fotografií FOTOPOINTae-časopis *kød* – *konkrétne o divadle***.**



Divadelný ústav je štátnou príspevkovou organizáciou v zriaďovateľskej pôsobnosti Ministerstva kultúry Slovenskej republiky. Zaoberá sa komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Vo svojej odbornej činnosti systematicky zhromažďuje, vedecky spracováva a sprístupňuje múzejné, knižničné, archívne a dokumentačné fondy z histórie a súčasnosti slovenského profesionálneho divadla a zabezpečuje komplexný informačný systém o profesionálnom divadle na Slovensku.